Document ID: 32013R0438

REGULAMENTUL (UE) NR. 438/2013 AL COMISIEI
din 13 mai 2013
de modificare și rectificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea anumitor aditivi alimentari
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2) fie la inițiativa Comisiei, fie în urma unei cereri.
(3)
Lista Uniunii de aditivi alimentari a fost stabilită pe baza aditivilor alimentari autorizați pentru utilizare în produsele alimentare în conformitate cu Directiva 94/35/CE a Parlamentului European și a Consiliului din 30 iunie 1994 privind îndulcitorii care trebuie utilizați în produsele alimentare (3), Directiva 94/36/CE a Parlamentului European și a Consiliului din 30 iunie 1994 privind coloranții autorizați pentru utilizarea în produsele alimentare (4) și Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (5) și după examinarea conformității acestora cu articolele 6, 7 și 8 din Regulamentul (CE) nr. 1333/2008. Lista Uniunii stabilită în anexa II la Regulamentul (CE) nr. 1333/2008 enumeră aditivii alimentari pe baza categoriilor de produse alimentare la care pot fi adăugați aditivii în cauză.
(4)
Din cauza dificultăților întâmpinate în cursul transferului aditivilor alimentari în noul sistem de clasificare prevăzut în anexa II la Regulamentul (CE) nr. 1333/2008, au fost introduse anumite erori care ar trebui corectate. În special, utilizarea de antioxidanți în fructele și legumele descojite, tăiate și mărunțite ar trebui să fie limitată exclusiv la fructele și legumele neprelucrate, refrigerate și preambalate, gata pentru consum. Utilizarea de acid sorbic - sorbați, acid benzoic - benzoați, p-hidroxibenzoați (E 200-219) ar trebui să continue să fie autorizată în produsele din carne supuse unui tratament termic, iar utilizarea natamicinei (E 235) ar trebui să continue să fie autorizată în cârnații conservați prin uscare, tratați termic. Pentru utilizarea curcuminei (E 100) în pește și produse de pescărie prelucrate, inclusiv moluște și crustacee, ar trebui introduse limite maxime care corespund nivelurilor menționate în Directiva 94/36/CE. Limitele maxime pentru utilizarea dioxidului de siliciu - silicați (E 551-559) ar trebui înlocuite cu quantum satis, astfel cum se prevede în Directiva 95/2/CE, și ar trebui modificate limitele maxime pentru utilizarea dioxidului de siliciu - silicați (E 551-553) în conformitate cu Regulamentul (UE) nr. 380/2012 al Comisiei din 3 mai 2012 de modificare a anexei II la Regulamentul (CE) nr. 1333/2008 al Parlamentului European și al Consiliului în privința condițiilor de utilizare și a nivelurilor de utilizare a aditivilor alimentari care conțin aluminiu (6).
(5)
Sunt necesare clarificări în ceea ce privește utilizarea de aditivi alimentari în anumite categorii de produse alimentare. În categoria produselor alimentare 13.1.4 „Alte alimente pentru copii de vârstă mică”, ar trebui stabilite condițiile de utilizare a aditivilor alimentari E 332 „Citrați de potasiu” și E 338 „Acid fosforic”. În categoria produselor alimentare 14.2.6 „Băuturi spirtoase, astfel cum sunt definite în Regulamentul (CE) nr. 110/2008” utilizarea coloranților alimentari nu ar trebui autorizată în Geist, astfel cum este definit în anexa II punctul 17 din Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (7). Ar trebui reintrodusă utilizarea coloranților alimentari Galben de chinolină (E 104), Galben Sunset (sunset yellow) FCF/galben portocaliu S (E 110) și Ponceau 4R, roșu coșenilă A (E 124) în anumite băuturi spirtoase, deoarece această utilizare nu prezintă probleme legate de siguranță pentru copii. Ar trebui să se clarifice faptul că aditivii Zaharuri și melase, caramelizate (E 150a-d) pot fi utilizați în toate produsele din categoria de produse alimentare 14.2.7.1 „Vinuri aromatizate”.
(6)
Prin urmare, lista Uniunii de aditivi alimentari ar trebui rectificată, clarificată și completată pentru a include toate utilizările permise și conforme cu articolele 6, 7 și 8 din Regulamentul (CE) nr. 1333/2008.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă să aibă un efect asupra sănătății umane. Întrucât lista Uniunii este modificată în vederea includerii unor utilizări deja autorizate în conformitate cu Directivele 94/35/CE, 94/36/CE și 95/2/CE, este vorba de o actualizare a acestei liste care nu este susceptibilă de a avea un impact asupra sănătății umane. Prin urmare, nu este necesar să se solicite avizul autorității.
(8)
Prin urmare, anexa II la Regulamentul (CE) nr. 1333/2008 ar trebui modificată și rectificată în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 mai 2013.

Labels: 0
3
17